Document ID: /roh_data/filtered/fineweb-2-filterrobots_roh.jsonl.gz/64880

La decisiun che la radunanza communala da Laax ha prendì, na vul anc dir nagut. Tenor lescha è la vischnanca obligada da tractar tut las fatschentas che vegnan decididas a l'urna avant anc en ina radunanza communala.
Resultat sulet per il messadi
Il resultat da la votaziun vegn ussa integrà en il messadi per la votaziun a l'urna ch'ils da Laax survegnan trais emnas avant la votaziun. Durant la radunanza communala han ins per l'emprima giada udì publicamain critica envers la fusiun dals da Laax cun Schluein e Sagogn. Ils critichers da la fusiun han punctuà ch'i dettia nagina plivalur per Laax cun fusiunar e ch'ina fusiun senza Falera na fetschia nagin senn. Ils aderents perencunter han fatg valair ch'ils da Laax na perdian nagut e possian mo profitar da las sinergias che sa dettian cun fusiunar. Il resultat stretg mussa che las opiniuns èn sco i para divididas a Laax. La decisiun finala croda ils 27 da schaner 2023 a l'urna.
Sbassà il pe da taglia
Durant la radunanza han ils da Laax approvà il preventiv per l'onn 2023. Quel quinta cun in gudogn da bun 900'000 francs tar entradas da 18,4 milliuns francs.
Encunter la proposta da la suprastanza communala, ha la radunanza decidì da sbassar il pe da taglia dad ussa 50% sin 40% da la taglia chantunala simpla per l'onn 2023.